סיפור טיול רגועים – יולי 2005
הסיפור הפעם לא יעסוק בריחות של פריחה, הוא גם לא יעסוק בחוויות רכיבה על האופנועים או התפעלות מהנוף עוצר הנשימה של הרי ירושלים שעברנו בהם, או בסיפורים על מה אכלנו בארוחת הצהריים. הסיפור הפעם עוסק באדם, בגבר, באיש מיוחד ויוצא מן הכלל שסביר להניח שרובכם כלל לא שמעתם עליו ואולי חלקכם נתקלתם בחתף בשמו בעת ארוחת הבוקר. כן אני מתכוון לגל-עד שראינו בחניון ע"ש רס"ן שלומי כהן ז"ל ביער המגינים. רציתי לנצל את הבמה של 'סיפור הטיול' כדי לחלוק איתכם מעט על בחור מופלא זה שנפל בעת מילוי תפקידו בפעילות מבצעית בעיר קלקיליה לפני שלוש שנים ועל מפעל ההנצחה המדהים שעושה משפחתו למען זכרו.
שלומי, יליד רחובות, היה מפקד פלוגת החוד (הפלחו"ד) של גדוד נחשון שעסק במהלך אביב-קיץ, 2002, בפעילות מבצעית במערב השומרון, בגזרת קלקיליה בסיכול ממוקד של פעילות מחבלים ומסתננים לשטח המדינה. זכרוננו אולי קצר, אולם תקופה זו היתה עמוסה לעייפה בפיגועים וניסיונות פיגוע והתחושה היתה שכל הארץ פרוצה וזירת טרור אחת גדולה. שלומי כהן נפל באחר הצהריים של יום רביעי, ה-19 ביוני, 2002. התרעת מודיעין הפנתה את תשומת הלב לבית שבו מסתתרים מבוקשים. במהלך הפריצה לבית כשעמד בראש הכוח שלו, נפגע שלומי אנושות ממטח ירי מכוון. עד שהצליחו כוחות הסיוע לחלץ אותו מתוך הבית, כבר לא היה בן החיים. טעות של המודיעין בהערכת הסיכון עלתה באובדן חייהם של שלומי המ"פ וחייל נוסף מתוך הכוח. הסמ"פ נפצע קשה. אמו של שלומי, עליזה, מספרת שכאשר צלצלה לטלפון הסלולרי של שלומי שמעה את המילים "קודקוד נפל".  
נפילתו של שלומי הכתה כרעם ביום בהיר את כל מי שהכירו. שלומי? אמרו כולם, שלומי האמיץ שנותרו לו רק עוד שלושה שבועות לשחרורו מהשירות הצבאי, שלומי שלקח על עצמו כל משימה שהטילו עליו מפקדיו, שסרב ללבוש אפוד קרמי כיוון שלא היה מלאי מספיק לכל החיילים בפלוגה. שלומי שהיה תלמיד מחונן, שתמיד דאג לכולם, איך זה ייתכן? ובכן, הנורא מכל אכן קרה  ושלומי הלך מבלי שוב והוא רק בן 26.

שלומי, בן בכור למשפחת כהן, השאיר אחריו את הוריו עליזה ושמעון כהן, אחות תאומה – רונית ואח ואחות צעירים ממנו, ברק וחן. שלומי שעוד בחייו נודע כאדם צנוע וענו לא הרבה לספר על פועלו במהלך השירות הצבאי. אולם, לאחר מותו, נשבר קשר השתיקה והחלו יוצאים הסיפורים האמיתיים אודות פועלו. התברר ששלומי היה בעל אומץ לב גדול בין השאר היה אחראי ללכידתו של המחבל שהתכוון לפוצץ עצמו במגדלי עזריאלי בתל-אביב. נודע גם כי שלומי היה נדיב מאין כמוהו, הוא היה נוהג לפקוד את בתי חייליו ולתרום מכספו האישי על מנת לקנות מזון וריהוט בסיסי למשפחות של חיילים נזקקים שאיש לא טרח לדאוג להם. עוד התברר למשפחתו כי שלומי סיים בהצטיינות את קורס קציני החי"ר, אולם בשל צניעותו הרבה, לא טרח לספר זאת לאיש ואף לא לבני משפחתו שלא לדבר על שלל תעודות לשבח שקיבל במהלך השירות.  לאחר נפילתו הוענק להוריו של שלומי צל"ש אלוף פיקוד המרכז, על אומץ הלב שהפגין בנם בעת שירותו. 
עוד במהלך השבעה ולאחר מכן במהלך שלושים ימי האבל, על רקע הסיפורים שהצטברו אודות שלומי וכדי לשמור על המורשת שהותיר אחריו, החליטה משפחתו להקים קרן לזכרו קרן הנקראת "קרן שלומי" המוטו של הקרן: אומץ לב, נדיבות וענווה. שלוש מילים אלו חקוקות על הגל-עד ב"חניון שלומי" והם הערכים הבסיסיים שאפיינו את שלומי במהלך שירותו הצבאי ובחייו בכלל. הקרן פועלת, כמובן ללא מטרות רווח לסייע לרווחתם של חיילי גדוד נחשון בין השאר באמצעות ארגון ימי נופש לחיילים, מלגות לחיילים מצטיינים מהגדוד ודאגה לרווחתם של חיילי הפלחו"ד. בנוסף פועלת הקרן לקידום מורשת שלומי ברמה החינוכית-ערכית. לפני מספר חודשים חנכה הקרן, כתה למגמה ללימודי גיגאוגרפיה והיסטוריה בביה"ס התיכון ע"ש דה-שליט ברחובות, עיר מגוריו של שלומי. הקרן סייעה בהפקת הסרט "תהיו חזקים" סרט אשר הוקרן במהלך יום הזיכרון בערוצי YES, ומגולל את סיפורו של שלומי ושל נפילתו ואת ההתמודדות של המשפחה והחברים עם האובדן הקשה מנשוא. לאחרונה בעקבות עבודה על מורשת קרב של צוערת בקורס קצינים, שנתקלה בשמו של שלומי, הוציאה הקרן לאור ספר לזכרו של שלומי.

בכוונת המשפחה באמצעות הקרן להמשיך במפעלים נוספים, שמטרתם קידום מורשתו של שלומי והנצחתו. בין השאר, החניון היפה, עם הנוף עוצר הנשימה שבו שהינו לארוחת בוקר קיצית, הוא תוצאה של מפעל מקסים ומרגש זה. הבמה קצרה מלהכיל את מה שניתן לכתוב על אישיותו של שלומי ולכן אני מזמין לבקר באתר הקרן WWW.SHLOMICOHEN.CO.IL וכך תוכלו להכיר אותו טוב יותר, להתוודע באופן אישי לסיפורים  ואף להודות למשפחתו על האתר היפה שהקימה למעננו בין באמצעות מכתב תודה, תרומה לקרן או שניהם יחדיו. 
שלומי כהן, יליד רחובות, בן 26 בעת נפילתו, יהי זכרו ברוך.   
כתב: ערן בן-אליא, חבר המשפחה ומשתתף קבוע בטיולי הרגועים של קא"ו.
תודות:
- בטוח גרר: אופנוגרר – ובפרט לאייל פרחי על המקצועיות והנוכחות הנעימה.

- רעיון ראשוני לטיול ועזרה בתכנון המסלול – גיורא אורן

- פרסום הטיול – אורן קוסלובסקי (www.riders.co.il) ויובל קנון.

- הדפסת תוכנית טיול – יובל קנון

- מובילה (בשיתוף) – קרין כהן

- מאסף – יעקב הרנשטאט ומשה בויארסקי 

- מרשלים –  דניאל ליידרמן, הנרי הגמי, ענת הגמי וקובי יוספיה

- סופר-מרשל - יובל קנון

 תמיכה לוגיסטית –  משה בויארסקי ורוני פרגר.  
- הערות קונסטרוקטיביות – זאב פרלוק, נסים פרחי וקוקי על הסוזוקי

- ווסטים – חברת תמיג, יבואנית צמיגי PIRELLI METZELER

ואם שכחתי מישהו - סליחה 

אלחנן שרון

